Κανονισμός (ΕΚ) αριθ. 1988/2003 της Επιτροπής

της 12ης Νοεμβρίου 2003

για τον καθορισμό της χορήγησης πιστοποιητικών εξαγωγής για τυριά που θα εξαχθούν στις Ηνωμένες Πολιτείες της Αμερικής το 2004 στο πλαίσιο ορισμένων ποσοστώσεων που προκύπτουν από τις συμφωνίες ΓΣΔΕ

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων(1), όπως τροποποιήθηκε τελευταία από τον κανονισμό (ΕΚ) αριθ. 1787/2003(2), και ιδίως το άρθρο 30,

Εκτιμώντας τα ακόλουθα:

(1) Ο κανονισμός (ΕΚ) αριθ. 1471/2003 της Επιτροπής(3) κινεί τη διαδικασία για τη χορήγηση πιστοποιητικών εξαγωγής για τα τυριά που θα εξαχθούν στις Ηνωμένες Πολιτείες της Αμερικής το 2004 στο πλαίσιο ορισμένων ποσοστώσεων που προκύπτουν από τις συμφωνίες ΓΣΔΕ.

(2) Ο κανονισμός (ΕΚ) αριθ. 174/1999 της Επιτροπής, της 26ης Ιανουαρίου 1999, για τον καθορισμό ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου όσον αφορά τα πιστοποιητικά εξαγωγής και των επιστροφών κατά την εξαγωγή στον τομέα του γάλακτος και των γαλακτοκομικών προϊόντων(4), όπως τροποποιήθηκε τελευταία από τον κανονισμό (ΕΚ) αριθ. 1948/2003(5), ορίζει στο άρθρο 20 παράγραφος 3 τα κριτήρια που πρέπει να εφαρμόζονται για τη χορήγηση προσωρινών πιστοποιητικών στην περίπτωση που οι αιτήσεις για τα πιστοποιητικά αυτά κατατέθηκαν για ποσότητα μεγαλύτερη από αυτή των σχετικών ποσοστώσεων για το εν λόγω έτος.

(3) Η ζήτηση πιστοποιητικών εξαγωγής για ορισμένες ποσοστώσεις και ομάδες προϊόντων αυξήθηκε σημαντικά και υπερβαίνει ορισμένες φορές κατά πολύ τις διαθέσιμες ποσότητες. Αυτό μπορεί να έχει ως αποτέλεσμα την ουσιαστική μείωση των ποσοτήτων που χορηγούνται ανά αιτούντα και, κατά συνέπεια, τη μείωση της αποδοτικότητας και της αποτελεσματικότητας του καθεστώτος. Επιπλέον, όταν οι ποσότητες που χορηγούνται σε κάθε εμπορευόμενο είναι πολύ μικρές, η πείρα έδειξε ότι υπάρχει κίνδυνος για τον εμπορευόμενο, υπό τις συνθήκες αυτές, να μην μπορέσει να εκπληρώσει την υποχρέωσή του για την εξαγωγή των προϊόντων, με αποτέλεσμα την απώλεια της εγγύησης.

(4) Για την αντιμετώπιση της κατάστασης αυτής, κρίνεται σκόπιμο να εφαρμοστεί ο συνδυασμός των τριών κριτηρίων που αναφέρονται στο άρθρο 20 παράγραφος 3 του κανονισμού (ΕΚ) αριθ. 174/1999. Σύμφωνα με τα στοιχεία α) και β) του άρθρου αυτού, τα πιστοποιητικά πρέπει να χορηγούνται κατά προτίμηση στους αιτούντες οι οποίοι έχουν ήδη ασκήσει δραστηριότητες στις Ηνωμένες Πολιτείες της Αμερικής, των οποίων οι καθορισμένοι εισαγωγείς είναι θυγατρικές εταιρείες και έχουν εξαγάγει ποσότητες των σχετικών προϊόντων προς τον προορισμό αυτό στο παρελθόν. Επιπλέον, πρέπει να εφαρμοστεί συντελεστής μείωσης σύμφωνα με το στοιχείο γ) του άρθρου 20 παράγραφος 3.

(5) Στην περίπτωση ομάδων προϊόντων και ποσοστώσεων για τις οποίες οι κατατιθέμενες αιτήσεις αφορούν ποσότητες ελαφρώς μεγαλύτερες από τις διαθέσιμες, η εφαρμογή του συνδυασμού των κριτηρίων που προβλέπονται στο άρθρο 20 παράγραφος 3 στοιχεία β) και γ) του κανονισμού (ΕΚ) αριθ. 174/1999 επαρκεί για τη χορήγηση βιώσιμων οικονομικά ποσοτήτων. Κατά συνέπεια, πρέπει να προτιμηθούν υπό τις συνθήκες αυτές οι αιτούντες εκείνοι των οποίων οι εισαγωγείς είναι θυγατρικές εταιρείες, εφαρμόζοντας ταυτόχρονα συντελεστή μείωσης.

(6) Στην περίπτωση ομάδων προϊόντων και ποσοστώσεων για τις οποίες οι κατατιθέμενες αιτήσεις αφορούν ποσότητες μικρότερες από εκείνες που είναι διαθέσιμες, σύμφωνα με το άρθρο 20 παράγραφος 5 του κανονισμού (ΕΚ) αριθ. 174/1999, πρέπει να προβλεφθεί η χορήγηση των υπόλοιπων ποσοτήτων στους αιτούντες κατ' αναλογία των αιτούμενων ποσοτήτων. Η χορήγηση των εν λόγω πρόσθετων ποσοτήτων πρέπει να εξαρτάται από την κατάθεση αίτησης και τη σύσταση εγγύησης εκ μέρους των ενδιαφερόμενων εμπορευόμενων.

(7) Τα μέτρα που προβλέπονται στον παρόντα κανονισμό είναι σύμφωνα με την επιτροπή διαχείρισης γάλακτος και γαλακτοκομικών προϊόντων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Κάθε αίτηση χορήγησης προσωρινών πιστοποιητικών εξαγωγής που υποβάλλεται δυνάμει του κανονισμού (ΕΚ) αριθ. 1471/2003 για τις ομάδες προϊόντων και τις ποσοστώσεις που προσδιορίζονται από τους αριθμούς 16-Tόκιο, 16-, 17-, 20- και 21-Ουρουγουάη, 25-Tόκιο και 25-Ουρουγουάη στη στήλη 3 του συνημμένου παραρτήματος:

- από αιτούντες οι οποίοι αναφέρουν ότι έχουν εξαγάγει στις Ηνωμένες Πολιτείες της Αμερικής τα σχετικά προϊόντα τουλάχιστον κατά τη διάρκεια ενός από τα τρία προηγούμενα έτη και των οποίων οι καθορισμένοι εισαγωγείς είναι θυγατρικές εταιρείες, γίνεται δεκτή σύμφωνα με τον συντελεστή χορήγησης της στήλης 5 του παραρτήματος,

- από αιτούντες, εκτός από εκείνους που προβλέπονται στην πρώτη περίπτωση, οι οποίοι αναφέρουν ότι έχουν εξαγάγει προς τις Ηνωμένες Πολιτείες της Αμερικής τα σχετικά προϊόντα κατά τη διάρκεια καθενός από τα τρία προηγούμενα έτη, γίνεται δεκτή σύμφωνα με τον συντελεστή χορήγησης της στήλης 6 του παραρτήματος,

- από αιτούντες εκτός από εκείνους που προβλέπονται στην πρώτη και δεύτερη περίπτωση δεν γίνεται αποδεκτή.

2. Εάν η χορηγούμενη ποσότητα που προκύπτει από την εφαρμογή του άρθρου 1 παράγραφος 1 είναι μικρότερη από 2 τόνους, οι αιτούντες μπορούν να αποσύρουν τις αιτήσεις τους. Στην περίπτωση αυτή, εάν ενημερώσουν τις αρμόδιες αρχές εντός 5 εργάσιμων ημερών μετά τη δημοσίευση του παρόντος κανονισμού, η εγγύησή τους θα αποδεσμευτεί αμέσως. Η αρμόδια αρχή ενημερώνει την Επιτροπή εντός οκτώ εργάσιμων ημερών μετά τη δημοσίευση του παρόντος κανονισμού σχετικά με την ποσότητα για την οποία οι αιτήσεις έχουν αποσυρθεί και για την οποία αποδεσμεύτηκε η εγγύηση.

3. Οι αιτήσεις για προσωρινά πιστοποιητικά εξαγωγής που κατατίθενται σύμφωνα με τον κανονισμό (ΕΚ) αριθ. 1471/2003 για ομάδες προϊόντων και ποσοστώσεις που προσδιορίζονται από τον αριθμό 18-Ουρουγουάη στη στήλη 3 του παραρτήματος:

- από αιτούντες των οποίων οι καθορισμένοι εισαγωγείς είναι θυγατρικές εταιρείες γίνονται δεκτές σύμφωνα με τον συντελεστή χορήγησης της στήλης 7 του παραρτήματος,

- από αιτούντες, εκτός από εκείνους που αναφέρονται στην πρώτη περίπτωση, γίνονται δεκτές σύμφωνα με τον συντελεστή χορήγησης της στήλης 8 του παραρτήματος.

4. Οι αιτήσεις για προσωρινά πιστοποιητικά εξαγωγής που κατατίθενται σύμφωνα με τον κανονισμό (ΕΚ) αριθ. 1471/2003 για ομάδες προϊόντων και ποσοστώσεις που προσδιορίζονται με τον αριθμό 22-Τόκιο και 22-Ουρουγουάη της στήλης 3 του παραρτήματος γίνονται δεκτές για τις αιτούμενες ποσότητες. Μετά από συμπληρωματική αίτηση του επιχειρηματία εντός 20 εργάσιμων ημερών από την έναρξη ισχύος του παρόντος κανονισμού και υπό τον όρο σύστασης της προβλεπόμενης εγγύησης, μπορούν να χορηγηθούν προσωρινά πιστοποιητικά εξαγωγής για πρόσθετες ποσότητες στο πλαίσιο της εφαρμογής του συντελεστή της στήλης 9 του παραρτήματος.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Νοεμβρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 160 της 26.6.1999, σ. 48.

(2) ΕΕ L 270 της 21.10.2003, σ. 121.

(3) ΕΕ L 211 της 21.8.2003, σ. 5.

(4) ΕΕ L 20 της 27.1.1999, σ. 8.

(5) ΕΕ L 287 της 5.11.2003, σ. 13.

ΠΑΡΑΡΤΗΜΑ

>ΘΕΣΗ ΠΙΝΑΚΑ>